Document ID: 32014R0624

KOMISIJAS DELEĢĒTĀ REGULA (ES) Nr. 624/2014
(2014. gada 14. februāris),
ar kuru attiecībā uz kopuzņēmumu Clean Sky 2 nosaka atkāpi no Eiropas Parlamenta un Padomes Regulas (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.-2020. gads) dalības un rezultātu izplatīšanas noteikumus
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 11. decembra Regulu (ES) Nr. 1290/2013, ar ko nosaka pētniecības un inovācijas pamatprogrammas “Apvārsnis 2020” (2014.-2020. gads) dalības un rezultātu izplatīšanas noteikumus un atceļ Regulu (EK) Nr. 1906/2006 (1), un jo īpaši tās 1. panta 3. punkta a) apakšpunktu,
tā kā:
(1)
Ar Eiropas Parlamenta un Padomes Regulu (ES) Nr. 1291/2013 (2) izveido pētniecības un inovācijas pamatprogrammu “Apvārsnis 2020” (2014.-2020. gads) un ļauj Savienībai iesaistīties publiskā un privātā sektora partnerībās, tostarp kopuzņēmumos, izšķirošās jomās, kurās pētniecība un inovācija varētu veicināt tālāku Savienības konkurētspējas mērķu sasniegšanu un palīdzēt atrisināt sabiedrības problēmas.
(2)
Līdzdalībai netiešās darbībās saskaņā ar pamatprogrammu “Apvārsnis 2020” būtu jāatbilst Regulas (ES) Nr. 1290/2013 prasībām. Tomēr, lai ņemtu vērā īpašās darbības vajadzības kopuzņēmumos, kas atbilstīgi Līguma 187. pantam izveidoti aeronautikas jomā, pilnvaras pieņemt tiesību aktus saskaņā ar Līguma 290. pantu ir deleģētas Komisijai pamatprogrammas “Apvārsnis 2020” darbības laikā, lai ļautu finansēšanas struktūrām, kas saskaņā ar Līguma 187. pantu izveidotas aeronautikas jomā, samazināt minimālo dalībnieku skaitu.
(3)
Kopuzņēmums aeronautikas jomā Clean Sky 2 ir izveidots ar Padomes Regulu (ES) Nr. 558/2014 (3) laika posmam līdz 2024. gada 31. decembrim. Tā mērķis ir turpināt mazināt Eiropas aeronautikas tehnoloģiju ietekmi uz vidi un nodrošināt turpmāku Eiropas aeronautikas nozares starptautisko konkurētspēju.
(4)
Ir noteiktas īpašas darbības vajadzības attiecībā uz noteikumiem par līdzdalību pamatprogrammā “Apvārsnis 2020”, jo īpaši attiecībā uz minimālo dalībnieku skaitu. Kopuzņēmuma uzaicinājumi iesniegt priekšlikumus ir ļoti specifiski un mērķtiecīgi, lai rastu novatoriskus risinājumus, kuriem jāatbilst galīgajiem demonstrējumu pasākumiem. Turklāt atļauja atsevišķiem subjektiem atsaukties uz Clean Sky kopuzņēmuma aicinājumu iesniegt priekšlikumus ir izrādījusies ļoti efektīva, lai piesaistītu mazos un vidējos uzņēmumus (MVU), kā arī pētniecības organizācijas un augstskolas.
(5)
Lai turpinātu atbalstīt mazo un vidējo uzņēmumu, pētniecības organizāciju un augstskolu plašu dalību, ir lietderīgi paredzēt atkāpi no minimālā dalībnieku skaita, kas noteikts Regulas (ES) Nr. 1290/2013 9. panta 1. punktā, tādējādi ļaujot atsevišķiem subjektiem iesniegt priekšlikumus, atsaucoties uz kopuzņēmuma Clean Sky 2 uzaicinājumiem,
IR PIEŅĒMUSI ŠO REGULU.
1. pants
Atkāpjoties no Regulas (ES) Nr. 1290/2013 9. panta 1. punkta noteikumiem, attiecībā uz kopuzņēmuma Clean Sky 2 uzaicinājumiem iesniegt priekšlikumus minimālais nosacījums ir viena tāda tiesību subjekta dalība, kurš veic uzņēmējdarbību dalībvalstī vai asociētā valstī.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 14. februārī

Labels: 7
1
15
20